ตลาดเงินคาดธปท.ขึงดอกเบี้ย
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ระยะยาวเงินบาทยังแข็งค่าต่อแย้มนำผลกระทบน้ำท่วมหารือ
โพสต์ทูเดย์ — ตลาดค้าเงินคาด กนง.ตัดสินใจไม่ขึ้นดอกเบี้ย วงในเผยนำปัญหาผลกระทบน้ำท่วมประกอบการพิจารณา
นักค้าเงินจากธนาคารกรุงเทพ เปิดเผยว่า ค่าเงินบาทวันที่ 19 ต.ค. ค่อนข้างทรงตัว โดยเปิดและปิดตลาดด้วยอัตรา 29.85 บาทต่อเหรียญสหรัฐ จึงคาดว่าในการประชุมคณะกรรมการนโยบายการเงิน (กนง.) ในวันที่ 20 ต.ค. ว่า คงจะไม่มีการประกาศขึ้นอัตราดอกเบี้ยนโยบาย ซึ่งจะส่งผลให้ค่าเงินผันผวนและอ่อนค่าลงเล็กน้อย แต่เงินบาทจะยังคงแข็งค่าต่อเนื่อง
นายมนตรี โสคติยานุรักษ์ นักวิชาการจากสถาบันบัณฑิตพัฒนบริหารศาสตร์ (นิด้า) กล่าวว่า วันที่ 20 ต.ค. ธนาคารแห่งประเทศไทย (ธปท.) จะคงดอกเบี้ยหรืออาจจะลดดอกเบี้ยนโยบายลงก็ได้ หากพิจารณาแล้วเห็นว่ามีประโยชน์กับระบบเศรษฐกิจของประเทศ โดยเฉพาะหากเป็นการช่วยบรรเทาความเดือดร้อนจากเงินบาทแข็งค่าขึ้นอย่างมาก
ด้านนักค้าเงินจากธนาคารไทยพาณิชย์ กล่าวว่า นักลงทุนยังกังวลต่อเรื่องอัตราดอกเบี้ยของ กนง. ซึ่งคาดว่าน่าจะยังคงอัตราดอกเบี้ยเดิมที่ 1.75% ต่อไป ส่วนกรอบของเงินบาทในวันที่ 20 ต.ค. น่าจะอยู่ระหว่าง 29.8029.95 บาท
ขณะที่นักค้าเงินจากธนาคารซีไอเอ็มบี (ไทย) เชื่อว่า กนง.จะไม่ปรับขึ้นอัตราดอกเบี้ย
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธปท. กล่าวว่า ขณะนี้ ธปท.อยู่ระหว่างการติดตามสถานการณ์น้ำท่วมในหลายพื้นที่อย่างใกล้ชิด และเตรียมนำข้อมูลดังกล่าวไปหารือในการประชุม กนง. วันที่ 20 ต.ค.ด้วย เพราะสถานการณ์ปัญหาน้ำท่วมเริ่มสร้างความเสียหายบ้างแล้ว ไม่ว่าผลกระทบในแง่ที่ทำให้ผลผลิตภาคการเกษตรและภาคอุตสาหกรรมลดลง อย่างไรก็ตาม ธปท.ยังไม่ได้ประเมินผลกระทบที่แท้จริงต่อภาคเศรษฐกิจ
“ความกว้างของพื้นที่ที่เสียหายจากปัญหาน้ำท่วมอาจจะยังมีไม่มาก แต่ความจริงเราไม่รู้ว่าความรุนแรงมีมากแค่ไหน ต้องรอดูสถานการณ์ก่อนสักระยะ” นายเมธี กล่าว
ด้านนายเกริก วณิกกุล รองผู้ว่าการด้านเสถียรภาพสถาบันการเงิน ธปท. กล่าวว่า ขณะนี้ฝ่ายเสถียรภาพสถาบันการเงินกำลังติดตามสถานการณ์น้ำท่วมที่อาจจะส่งผลกระทบต่อผู้ประกอบการ และอาจจะมีผลต่อการชำระหนี้กับสถาบันการเงินอย่างใกล้ชิดเช่นกัน แต่ยังบอกไม่ได้ว่าปัญหาที่เกิดขึ้นจะกระทบต่อสถาบันการเงิน ธนาคารพาณิชย์ที่ปล่อยกู้มากน้อยแค่ไหน แต่ในเบื้องต้นสาขาธนาคารพาณิชย์ในพื้นที่ประสบภัยน้ำท่วม เช่น นครราชสีมา และปราจีนบุรี ได้ขอปิดทำการชั่วคราวแล้ว 23 สาขา
“แต่เท่าที่ดูข้อมูลเบื้องต้นยังไม่มีอะไรน่าห่วงมากนัก แต่ต้องติดตามสถานการณ์อย่างใกล้ชิด เพราะหากน้ำยังคงท่วมอย่างต่อเนื่อง สถานการณ์อาจจะน่าเป็นห่วงกว่านี้ก็ได้” นายเกริก กล่าว